**Mišrios Seimo narių grupės pareiškimas: „Būtina keisti Seimo Etikos ir procedūrų komisijos formavimo principus ir jos darbo reglamentą“**

2014 m. spalio 21 d. pranešimas VIR­­­­­­

Mišri Seimo narių grupė pakartotinai svarstė klausimą dėl Seimo Etikos ir procedūrų komisijos veiklos ir Seimo narių, priklausančių Mišriai Seimo narių grupei, darbo joje. Mišrios Seimo narių grupės posėdyje (spalio 21 d.) dar kartą buvo akcentuota, kad Seimo Etikos ir procedūrų komisijos veikla yra tobulintina, kad jos veikloje, visų pirma, būtų išvengiama neobjektyvaus politizavimo.

Mišrios Seimo narių grupės Seimo nariai pasisako už Seimo statuto keitimą dėl Etikos ir procedūrų komisijos formavimo principų arba jos veiklos reglamento tobulinimo.

Ankstesniame Mišrios Seimo narių grupės posėdyje daugumos grupės narių priimto sprendimo – atšaukti iš Seimo Etikos ir procedūrų komisijos grupės narius Povilą Gilį ir Povilą Urbšį – nepakeitė. Toks sprendimas nesusietas su konkrečių Seimo narių personalijomis, o grindžiamas siekiu tobulinti Etikos ir procedūrų komisijos veiklą.

Atkreiptinas dėmesys į Seimo statuto 77 straipsnį (Etikos ir procedūrų komisijos sudarymas), kuriame teigiama, kad Seime sudaromoje nuolat veikiančioje Etikos ir procedūrų komisijoje turi būti atstovaujamos visos Seimo frakcijos.

Asmeninio Seimo nario atstovavimo Etikos ir procedūrų komisijoje Seimo statutas nenumato.

*Seimo nariai:*

*Linas Balsys*

*Algirdas Vaclovas Patackas*

*Vytautas Antanas Matulevičius*

*Valerijus Simulik*

*Rima Baškienė*

*Povilas Urbšys*

*Remigijus Ačas*

*Naglis Puteikis*